****

**Jelen előterjesztés csak tervezet, amelynek közigazgatási egyeztetése folyamatban van. A minisztériumok közötti egyeztetés során az előterjesztés koncepcionális kérdései is jelentősen módosulhatnak, ezért jelen formájában nem tekinthető a Kormány álláspontjának.**

**A dokumentum célja a társadalmi egyeztetés elindítása és a jogalkotási folyamat átláthatóvá tétele, amelynek alapján, illetve eredményeként a mellékelt előterjesztés valamennyi tartalmi és formai eleme módosulhat!**

**A tervezet előterjesztője**

**A földművelésügyi miniszter**

**…/2017. (.. . ..) FM rendelete**

**az egyes halgazdálkodással összefüggő miniszteri rendeletek módosításáról**

Az 1. alcím tekintetében a halgazdálkodásról és a hal védelméről szóló 2013. évi CII. törvény 72. § (2) bekezdés 2. pontjában – az adópolitikáért felelős miniszter egyetértésével –,

a 2. alcím tekintetében a halgazdálkodásról és a hal védelméről szóló 2013. évi CII. törvény 72. § (1) bekezdés 1., 2., 10., 11., 12., 15., 19., 23., 26., 30. pontjában,

a 3. alcím tekintetében a halgazdálkodásról és a hal védelméről szóló 2013. évi CII. törvény 72. § (1) bekezdés 5., 33. pontjában,

a 4. alcím tekintetében a halgazdálkodásról és a hal védelméről szóló 2013. évi CII. törvény 72. § (1) bekezdés 37. pontjában

foglalt felhatalmazás alapján, a Kormány tagjainak feladat- és hatásköréről szóló 152/2014. (VI. 6.) Korm. rendelet 65. § 6. pontjában meghatározott feladatkörömben eljárva a következőket rendelem el:

***1. A Nemzeti Élelmiszerlánc-biztonsági Hivatal, valamint a megyei kormányhivatalok mezőgazdasági szakigazgatási szervei előtt kezdeményezett eljárásokban fizetendő igazgatási szolgáltatási díjak mértékéről, valamint az igazgatási szolgáltatási díj fizetésének szabályairól szóló 63/2012. (VII. 2.) VM rendelet módosítása***

**1. §**

A Nemzeti Élelmiszerlánc-biztonsági Hivatal, valamint a megyei kormányhivatalok mezőgazdasági szakigazgatási szervei előtt kezdeményezett eljárásokban fizetendő igazgatási szolgáltatási díjak mértékéről, valamint az igazgatási szolgáltatási díj fizetésének szabályairól szóló 63/2012. (VII. 2.) VM rendelet 1. melléklete a következő 14.6.1. ponttal egészül ki:

„14.6.1. Halászati őr és társadalmi halőr továbbképzési vizsgáztatásának díja 5000”

***2. A halgazdálkodás és a halvédelem egyes szabályainak megállapításáról szóló***

***133/2013. (XII. 29.) VM rendelet módosítása***

**2. §**

A halgazdálkodás és a halvédelem egyes szabályainak megállapításáról szóló 133/2013. (XII. 29.) VM rendelet (a továbbiakban: Vhr.) 1. §-a a következő 4a. ponttal egészül ki:

„4a. *bemutatási célú halászat*: a hagyományos halászati eszközök és módszerek gyakorlati bemutatását szolgáló, hagyományőrző halászati rendezvényhez kapcsolódó halászati tevékenység.”

**3. §**

(1) A Vhr. 17. § (10) és (11) bekezdése helyébe a következő rendelkezés lép:

„(10) A bemutatási célú halászati engedély kizárólag az engedélyben dátummal megjelölt halászati rendezvény időszakára biztosít halászati lehetőséget. A bemutatási célú halászat időtartama – beleértve a passzív halászeszközök alkalmazását is – nem haladhatja meg a 3 naptári napot. Bemutatási célú halászati engedély kiadása adott nyilvántartott halgazdálkodási vízterületre egy naptári évben legfeljebb 3 alkalomra lehetséges.

(11)A bemutatási célú halászati engedéllyel passzív halászeszközt is csak állandó felügyelet mellett és a passzív halászeszköz megjelölésével lehet alkalmazni. A megjelölésnek alkalmasnak kell lennie az engedélyes azonosítására. A használni tervezett megjelölést a halászati engedély iránti kérelemhez mellékelni kell.”

(2) A Vhr. 17. §-a a következő (11b) és (11c) bekezdéssel egészül ki:

„(11b) A bemutatási célú halászati engedély kiadásakor meg kell határozni a halászati tevékenységhez használható halászeszközök méretét és darabszámát, amelynek során legfeljebb annyi halászeszköz használata engedélyezhető, amennyi elengedhetetlenül szükséges a bemutatás céljának eléréséhez.

(11c) A bemutatási célú halászati engedély kiadása során kizárólag a halászati rendezvény helyén és időszakában nyújtott étkezési szolgáltatás – ideértve a helyszínen történő hal-előfeldolgozást is – biztosítása céljából szükséges mennyiségű őshonos hal kifogása határozható meg.”

(3) A Vhr. 17. § (15) bekezdése helyébe a következő rendelkezés lép:

„(15) Az ökológiai célú, szelektívhalászati engedély jogosultja a halászati tevékenységhez használt passzív halászeszközt úgy köteles megjelölni, hogy abból a halászati engedélyes személye egyértelműen azonosítható legyen. A használni tervezett megjelölés leírását a halászati engedély iránti kérelemhez mellékelni kell.”

**4. §**

A Vhr. 18. § (3) bekezdése helyébe a következő rendelkezés lép:

„(3) Az állami halászjegy 1 db, legfeljebb 16 m2 háló területű aktív halászeszköz, és 3 db, az engedélyes azonosítására alkalmas – vízfelszín felett, szabad szemmel is jól látható, a halgazdálkodási hatóság részére bejelentett – jelöléssel ellátott, legfeljebb 2 méter karika-átmérőjű varsa egyidejű alkalmazására jogosít fel. A varsákat úgy kell alkalmazni, hogy az eszközök között mért távolság sehol nem lehet kevesebb az alkalmazott varsa és terelő elemei teljes hosszának tízszeresénél, de legalább 50 méternél.”

**5. §**

(1) A Vhr. 19/A. §-a a következő (1a) és (1b) bekezdéssel egészül ki:

„(1a) Horgász fogási napló elektronikus formában is igényelhető. Elektronikus horgász fogási napló igénylése esetén – annak érvényességi idejére – papíralapú horgász fogási napló nem állítható ki.

(1b) Az elektronikus horgász fogási napló díjmentesen igényelhető.”

(2) A Vhr. 19/A. §-a a következő (7) bekezdéssel egészül ki:

„(7) A NÉBIH az állami horgászjeggyel és a horgász fogási naplóval kapcsolatos jogokról és kötelezettségekről a honlapján angol és német nyelvű útmutatót tesz közzé.”

**6. §**

A Vhr. 20. § (7) bekezdése helyébe a következő rendelkezés lép:

„(7) A Megbízott, illetve a megbízási szerződésben foglalt telephelye szerinti tagszervezete köteles az általa kiadott vagy az állami horgászjegy váltásakor hozzá leadott fogási naplók gyűjtéséről és adatfeldolgozásáról gondoskodni, az előző évi fogási naplók leadásának tényét az Adattárban rögzíteni, továbbá az előző évi fogási naplók összesített fogási adatait az Adattárban rögzíteni minden év május 1-jéig nyilvántartott halgazdálkodási vízterületenként faj szerinti bontásban.”

**7. §**

A Vhr. 21. § (12) bekezdése helyébe a következő rendelkezés lép:

„(12) A halgazdálkodási hatóság az elvesztett vagy megsemmisült állami horgászvizsga bizonyítványt – az Adattár adatai alapján – megismételt vizsgakötelezettség nélkül pótolja.”

**8. §**

A Vhr. 23. § (4) és (5) bekezdése helyébe a következő rendelkezés lép:

„(4) A turista állami horgászjegy és a hozzá tartozó fogási napló valamennyi halgazdálkodási vízterületre a váltás időpontjától számítva a 90. nap végéig érvényes. A turista állami horgászjegy és a hozzá tartozó fogási napló nyilvántartott halgazdálkodási vízterületen az érvényességi időtartamán belül érvényes területi jeggyel együtt jogosít horgászatra.

(5) Ha a turista állami horgászjeggyel rendelkező személy a turista állami horgászjegy érvényességi ideje alatt eleget tesz az állami horgászjegy kiváltása Hhvtv. 40. § (2) bekezdés szerinti követelményeinek, turista állami horgászjegyét, annak érvénytelenítése mellett, díjmentesen állami horgászjegyre cserélheti a Megbízottbármely forgalmazási pontján. A halfogásra jogosító okmány cseréje nem érinti a 35. § (7) bekezdés szerinti kötelezettséget.”

**9. §**

A Vhr. a következő 26/A. és 26/B. §-sal egészül ki:

„26/A. § (1) A halgazdálkodási hatóság a halászati engedély, az állami halászjegy, illetve a halász fogási napló elvesztése vagy megsemmisülése esetén a 12. melléklet szerinti díj megfizetése ellenében intézkedik az okmány pótlásáról. A Hhvtv. 41. § (3) bekezdése alapján díjmentes állami halászjegyre jogosult esetében az okmány pótlása is díjmentes. Az okmányok pótlásának díját a 13. melléklet 2. pontjában szereplő táblázatban feltüntetett fizetési számlájára kell befizetni és a befizetés megtörténtét – a pótlásra vonatkozó kérelem benyújtásával egyidejűleg – igazolni a halgazdálkodási hatóság felé.

(2) A megsemmisült vagy elveszett állami horgászjegyet vagy horgász fogási naplót a Megbízott a halgazdálkodási hatóság közigazgatási eljárás határidején belül megadott jóváhagyásával, a 12. mellékletben szereplő díj megfizetése ellenében pótolja. A Hhvtv. 41. § (2) bekezdése alapján díjmentes állami horgászjegyre jogosult esetében az okmány pótlása is díjmentes. A díjfizetésre a 19/A. § (4) bekezdését kell alkalmazni.

26/B. § A halászati engedély, az állami halászjegy, az állami horgászjegy és a turista állami horgászjegy jogosultjával szemben kiszabott végleges halvédelmi bírság esetén a jogosult köteles a visszavonás véglegessé válásától számított 8 napon belül megküldeni a halgazdálkodási hatóság részére a visszavont halfogásra jogosító okmányait.”

**10. §**

A Vhr. 27. §-a a következő (5) bekezdéssel egészül ki:

„(5) Nem minősül területi jegynek azon okmány, amely nem teljesíti az (1)-(4) bekezdésben foglalt követelményeket, illetve azon okmány, amely olyan természetes személy vagy jogi személy által került kiadásra, amely nem minősül az adott nyilvántartott halgazdálkodási vízterület halgazdálkodásra jogosultjának.”

**11. §**

(1) A Vhr. 28. § (17) bekezdése helyébe a következő rendelkezés lép:

„(17) Az őshonos halállomány védelme érdekében máshonnan származó idegenhonos halakat a vízbe engedni, valamint az inváziós idegenhonos halakat – a (15) bekezdés szerinti kívülről akadást és a 30. § (3) bekezdése szerinti esetet kivéve, a környezetvédelmi és állatvédelemi jogszabályok figyelembevételével – visszaengedni tilos. Az e rendelet szerint napi darabszám-korlátozással nem védett halfajokra megállapított helyi korlátozások az inváziós idegenhonos halfajok egyedeire nem vonatkoznak. Idegenhonos élő csalihallal csalizni kizárólag azon a halgazdálkodási vízterületen lehet, ahol az idegenhonos hal kifogásra került.”

(2) A Vhr. 28. § (19) és (20) bekezdése helyébe a következő rendelkezés lép:

„(19) A vermelő halállományok védelme érdekében a halgazdálkodásra jogosult a halgazdálkodási terv készítése során köteles vizsgálni a szonár halfogási tevékenységhez történő használatának megtiltását a halgazdálkodási jogosultságában lévő nyilvántartott halgazdálkodási vízterületen vagy annak egy részén a november 1. és március 15. közötti időszakra vagy annak részidőszakára vonatkozóan. A mérlegelés eredményeit a halgazdálkodási tervben be kell mutatni.

(20) A horgászat vagy a halászat megkezdésekor a tevékenység megkezdésének napját tollal, kitörölhetetlen módon kell megjelölni a papíralapú fogási naplóban szereplő 13 hónapra kiterjedő naptárban. Ha a horgász elektronikus fogási naplót használ, a horgászati tevékenység megkezdésének napját abban köteles rögzíteni. Vízi járműből történő horgászat esetén a vízi jármű indulása minősül a horgászat megkezdésének.”

(3) A Vhr. 28. §-a a következő (20a) bekezdéssel egészül ki:

„(20a) Az elektronikus horgász fogási napló vezetése során felmerülő, a napló vezetését megnehezítő vagy megakadályozó technikai körülmények nem mentesítenek a Hhvtv. szerinti jogkövetkezmények alól.”

(4) A Vhr. 28. §-a a következő (23) és (24) bekezdéssel egészül ki:

„(23) A horgászati tevékenységet folytató személy legfeljebb a területi jegy szerint 2 napi darabszám- és mennyiségi korlátozásnak megfelelő mennyiségű, a (14) bekezdésben foglaltaknak megfelelően élve tartott vagy a (16) bekezdés szerint elpusztított halat, kizárólag a horgászatához használt vízi járművön vagy horgászhelyén és legfeljebb 48 órán át tárolhat addig, amíg maga is a helyszínen tartózkodik. Ha a horgászhelyet vagy a vízpartot elhagyja, köteles a zsákmányát magával vinni.

(24) Tilos a vízminőséget rontó minőségű vagy a halak és más hasznos víziállatok számára egészségügyi kockázatot, vagy a kifogott és elfogyasztott hal útján humán-egészségügyi kockázatot jelentő etetőanyagot és csalit használni.”

**12. §**

A Vhr. 28/A. §-a a következő (4) bekezdéssel egészül ki:

„(4) A horgász a halfogásra jogosító okmányokat köteles horgászat közben a horgászhelyén magánál tartani.”

**13. §**

A Vhr. a következő 28/B. §-sal egészül ki:

„28/B. § (1) Haltermelési létesítményekben történő horgászat állami horgászjegy (turista állami horgászjegy) és fogási napló hiányában is folytatható.

(2) A haltermelési létesítményben a horgászatra vonatkozó részletes szabályok és a kifogható halakra vonatkozó korlátozások kialakításáért és betartatásáért a haltermelési létesítmény üzemeltetője felelős.

(3) A (2) bekezdés szerinti szabályoknak tartalmaznia kell a Hhvtv. 46. § (4) bekezdésében, valamint az e rendelet 28. § (1), (14), (15) és (16) bekezdésében foglalt rendelkezéseket is.”

**14. §**

A Vhr. a következő 30/A. §-sal egészül ki:

„30/A. § (1) A horgászok és a horgász egyesületek országos érdekképviseletét és koordinációját ellátó, bírósági nyilvántartásba vett szervezet által a különféle horgászmódszerekhez igazodó módon kialakított országos versenyszabályzatoknak tartalmazniuk kell:

1. a halfogás részletes szabályait,
2. a 28. § (14) és (15) bekezdésében foglalt előírásokat,
3. a 30. § (3) bekezdésében foglalt előírásokat,
4. a halgazdálkodási hatóság által megadható felmentéssel nem érintett halfajok ideiglenes megtartásának tilalmát vagy azonnali mérlegeléssel visszaengedésük előírását,
5. a megtartható horgászversenyeknek helyet adó nyilvántartott halgazdálkodási vízterületek nyilvántartás szerinti megnevezését és víztérkódját,
6. a megtartható horgászversenyeknek helyet adó nyilvántartott halgazdálkodási vízterületek halgazdálkodásra jogosultjainak hozzájárulását.

(2) A halgazdálkodási hatóság a versenyszabályzatot abban az esetben hagyja jóvá, ha a versenyszabályzatban foglalt előírások és adatok alapján megállapítható, hogy az annak alapján tartandó rendezvények előreláthatólag nem veszélyeztetik a hal élőhelyét és az őshonos halállományt.

(3) A versenyszabályzat alapján megtartott sporteseményt írásban vagy elektronikus úton lehet a halgazdálkodási hatóság részére bejelenteni. A bejelentést a horgászok és a horgász egyesületek országos érdekképviseletét és koordinációját ellátó, bírósági nyilvántartásba vett szervezet meghatalmazás csatolása nélkül is megteheti.”

**15. §**

A Vhr. 31. §-a a következő (6) bekezdéssel egészül ki:

„(6) Halgazdálkodási tevékenységet – az engedélyezett halmentés eseteinek, valamint a halászati őrzés biztosításának kivételével – kizárólag a halgazdálkodási hatóság által jóváhagyott halgazdálkodási terv alapján a halgazdálkodásra jogosult végezhet vagy végeztethet.”

**16. §**

A Vhr. 35. § (5) bekezdése helyébe a következő rendelkezés lép:

„(5) Az engedélyes a kifogott és megtartani kívánt, darabszám-korlátozás alá eső halat horgászat esetén a horogtól való megszabadítás után, rekreációs célú halászat esetén a halászeszközből történő kivétel után azonnal köteles a papíralapú fogási naplóba tollal, kitörölhetetlen módon bejegyezni, vagy elektronikus horgász fogási napló használata esetén abban rögzíteni. A megtartani nem kívánt, a fogást követően haladéktalanul elengedett halat a fogási naplóba nem kell bejegyezni. A darabszám-korlátozással nem védett halfajok mennyiségét azok össztömegében kifejezve a horgászat vagy a rekreációs célú halászat befejezését követően, a vízpart elhagyása előtt kell a papíralapú fogási naplóba tollal, kitörölhetetlen módon bejegyezni, vagy az elektronikus horgász fogási naplóban rögzíteni. A bejegyzést naponta minden alkalommal el kell végezni, ha a horgász vagy a rekreációs halász a nyilvántartott halgazdálkodási vízterületet napközben elhagyja, majd a nyilvántartott halgazdálkodási vízterületre visszatérve ugyanazon a napon horgászva vagy halászva ismét darabszám-korlátozással nem védett halfajokat fog ki.”

**17. §**

A Vhr. 36. §-a a következő (7) bekezdéssel egészül ki:

„(7) A NÉBIH az (5) bekezdés szerinti megyei jelentések alapján összesített országos jelentését június 30-ig megküldi a minisztérium részére.”

**18. §**

(1) A Vhr. 37. § (4) és (5) bekezdése helyébe a következő rendelkezés lép:

„(4) Az (1) bekezdés szerinti tevékenységet az engedélyes köteles a tevékenység megkezdése előtt legalább 24 órával megelőzően bejelenteni az érintett nyilvántartott halgazdálkodási vízterület halgazdálkodásra jogosultjának és a halgazdálkodási hatóságnak az erre szolgáló elektronikus felületen. A bejelentés tartalmazza:

*a)* a tevékenység időpontjának és helyeinek megjelölését, több napos folyamatos tevékenység esetén a kezdő és a záró napot,

*b)* a mintaként begyűjteni kívánt halak és más hasznos víziállatok egyedszámát és tervezett össztömegét,

*c)* a tevékenységhez alkalmazni kívánt eszközöket, valamint

*d)* a kutatás célját.

(5) Védett természeti területen történő mintavétel esetén a tevékenységet a működési területe szerint érintett nemzeti park igazgatóságnak is be kell jelenteni a (4) bekezdés szerinti módon.”

(2) A Vhr. 37. § (8) bekezdése helyébe a következő rendelkezés lép:

„(8) A bejelentett utolsó kutatási napot követően 30 napon belül, az erre szolgáló elektronikus felületen keresztül a kutatónak egyszerűsített jelentést kell küldenie a minisztériumnak, a halgazdálkodási hatóságnak, a vizsgált nyilvántartott halgazdálkodási vízterület halgazdálkodásra jogosultjának, továbbá – védett természeti területen végzett tevékenység esetén – a működési területe szerint érintett nemzeti park igazgatóságnak. A jelentés tartalmazza:

*a)* a kutatást végző személy vagy személyek nevét;

*b)* a kutatást végző személy vagy személyek munkáltatóját;

*c)* a tevékenység kezdő és befejező időpontját (év, hó, nap, óra, perc formátumban);

*d)* a tevékenység helyszínét (halgazdálkodási vízterület megnevezése; földrészlet, vagy km szelvény, vagy GPS koordináták megadása; térképmásolat csatolása);

*e)* a tevékenységhez alkalmazott eszközöket;

*f)* a kutatás célját;

*g)* a megfogott halak és más hasznos víziállatok fajlistáját, valamint

*h)* a mintaként begyűjtött és kifogott halak és más hasznos víziállatok kutatási naplóban is rögzített faját, darabszámát és össztömegét.”

**19. §**

(1) A Vhr. 38. § (4) bekezdése helyébe a következő rendelkezés lép:

„(4) Az egyenáramú elektromos eszköz érintésvédelmi felülvizsgálaton való megfelelését a (2) bekezdés szerinti időtartam alatt kétévente igazolni kell.”

(2) A Vhr. 38. §-a a következő (5) - (8) bekezdéssel egészül ki:

„(5) Az egyenáramú elektromos eszköz minősítési-üzembehelyezési vizsgáztatását és elektromos érintésvédelmi felülvizsgálatát elvégezni jogosult szervezetek:

*a)* Nemzeti Agrárkutatási és Innovációs Központ Halászati Kutatóintézet;

*b)* Jávorka Sándor Mezőgazdasági és Élelmiszeripari Szakképző Iskola és Kollégium.

(6) Az (5) bekezdés szerinti szervezet valamennyi egyenáramú elektromos eszköz minősítési-üzembehelyezési vizsgaigazolást, valamint egyenáramú elektromos eszköz elektromos érintésvédelmi felülvizsgálati vizsgát igazoló iratot 15 napon belül elektronikus úton megküldi a miniszternek.

(7) Az egyenáramú elektromos eszköz Hhvtv. 46. § (7) bekezdése szerinti nyilvántartásba vételére, továbbá az eszköz nyilvántartásból való törlésére, valamint az eszköz nyilvántartott adatainak módosítására irányuló kérelem, illetve bejelentés kizárólag az erre szolgáló elektronikus felületen nyújtható be a miniszternek.

(8) Az országos kutatási célú halfogási engedély kiadására, meghosszabbítására, illetve módosítására, valamint a meghatározott halgazdálkodási vízterületeken egyenáramú elektromos eszköz használatával történő halfogásra jogosító engedély kiadására irányuló kérelem kizárólag az erre szolgáló elektronikus felületen nyújtható be a miniszternek.”

**20. §**

A Vhr. 39. §-a a következő (6) - (7) bekezdéssel egészül ki:

„(6) A (3)-(4) bekezdésben foglalt vizsgabizonyítványok a kiállításukat követő két évig érvényesek.

(7) Halászati őrként csak érvényes, a 11. melléklet szerinti adattartalmú vizsgabizonyítvánnyal rendelkező személy alkalmazható.”

**21. §**

(1) A Vhr. 41. §-a a következő (3a) bekezdéssel egészül ki:

„(3a) A (3) bekezdés szerinti törvény alapján esküt tett állami halászati őr részére a szolgálati igazolványt, valamint a szolgálati jelvényt a rendvédelmi hatóság a (10) bekezdésben szereplő munkáltató, illetve megbízó kezdeményezésére állítja ki.”

(2) A Vhr. 41. § (5) bekezdése helyébe a következő rendelkezés lép:

„(5) Az (1), (2) és (4) bekezdés szerinti okmányok és szolgálati jelvény elvesztését haladéktalanul be kell jelenteni a halgazdálkodásra jogosultnak és a halgazdálkodási hatóságnak. A halgazdálkodási hatóság a rendvédelmi hatóságnál kezdeményezi a szolgálati igazolvány és a szolgálati jelvény körözését.”

**22. §**

A Vhr. 43. §-a helyébe a következő rendelkezés lép:

„43. § (1) A Hhvtv.-ben és e rendeletben szereplő nyomtatványok beszerzéséről – az állami horgászjegy és a horgász fogási napló kivételével – a minisztérium gondoskodik.

(2) Az állami horgászjegy és a papíralapú horgász fogási napló, valamint az állami halászati őrök működéséhez szükséges nyomtatványok beszerzéséről a NÉBIH gondoskodik.

(3) A Hhvtv.-ben és e rendeletben szereplő elektronikus horgász fogási napló fejlesztéséről és hozzáférhetőségéről a minisztérium gondoskodik.”

**23. §**

A Vhr. 44. §-a helyébe a következő rendelkezés lép:

„44. § Az állami halászjegy díját, továbbá az állami horgászjegy díjának a Hhvtv.-ben meghatározott mértékű részesedéssel csökkentett összegét a halgazdálkodási hatóságnak félévente, tárgyév július 31. és tárgyévet követő év január 31. napjáig kell átutalnia a 10032000-01031647-00000000 számú Kincstár Halgazdálkodási bevétel számlára (ERA: 1B355, ÁHTT: 235633).”

**24. §**

A Vhr. 10. melléklete a következő 2. ponttal egészül ki:

„2. Az állami halászjegy, illetve az állami horgászjegy és a hozzájuk kapcsolódó fogási napló kiadásának szabályai”.

**25. §**

A Vhr.

a) 1. § 4. pontjában az „*ökológiai célú*” szövegrész helyébe az „*ökológiai célú, szelektív*”,

b) 1. § 4. pontjában és 5. § (3) bekezdésben a „tájidegen, invazív” szövegrész helyébe a „tájidegen, vagy inváziós idegenhonos”,

c) 2. § (1) bekezdés *b)* pontjában, valamint 17. § (12) és (14) bekezdésében a „kereskedelmi” szövegrész helyébe a „bemutatási”,

d) 15. §-ában az „állami horgászjegy” szövegrész helyébe az „állami horgászjegy vagy turista állami horgászjegy”,

e) 16. § (2) bekezdés *c)* pontjában „az e törvény” szövegrész helyébe „a Hhvtv.”,

f) 27. § (1) bekezdés *b)* pontjában a „nevét” kifejezés helyébe a „családi és utónevét”,

g) 28. § (10) és (11) bekezdésében az „állami horgászjeggyel” szövegrész helyébe az „állami horgászjeggyel, turista állami horgászjeggyel”,

h) 30. § (1) bekezdés *c)* pontjában „a halállományt” szövegrész helyébe „az őshonos halállományt”,

i) 36. § (1) bekezdés *c)* pontjában a „kereskedelmi illetve ökológiai célú” szövegrész helyébe a „bemutatási, valamint az ökológiai célú, szelektív”,

j) 3. melléklet I. rész 5. pont *b)* alpontjában a „hely” szövegrész helyébe a „helye”

szöveg lép.

**26. §**

Hatályát veszti a Vhr.

a) 17. § (1) bekezdés *a)* pontja, és (17)-(20) bekezdése.

b) 20. § (2) bekezdése.

c) 47. § (3)-(5) bekezdése.

1. ***Az államot megillető halgazdálkodási jog vagyonkezelésbe, pályázati úton történő haszonbérbe, valamint alhaszonbérbe adásának egyes szabályairól szóló 89/2015. (XII. 22.) FM rendelet módosítása***

**27. §**

Az államot megillető halgazdálkodási jog vagyonkezelésbe, pályázati úton történő haszonbérbe, valamint alhaszonbérbe adásának egyes szabályairól szóló 89/2015. (XII. 22.) FM rendelet (a továbbiakban: Pár.) az alábbi, 24/A. §-sal egészül ki:

„24/A. §

(1) A minisztérium megküldi

*a)* a nyertes pályázó által a halgazdálkodási jog pályázatához benyújtott halgazdálkodási tervet,

*b)* előhaszonbérleti jog érvényesítése esetén az előhaszonbérleti jog jogosultja által megvalósításra vállalt pályázatban szereplő halgazdálkodási tervet,

*c)* földtulajdonosi haszonbérleti szerződés megkötése esetén a kérelemhez benyújtott halgazdálkodási koncepciót

az illetékes halgazdálkodási hatóság részére.

(2) Az (1) bekezdés *a)* és *b)* pontja szerinti halgazdálkodási tervet és *c)* pontja szerinti halgazdálkodási koncepciót az illetékes halgazdálkodási hatóság a halgazdálkodásra jogosult által benyújtott halgazdálkodási terv jóváhagyása során figyelembe veszi.”

**28. §**

1. A Pár. 26. § (5) bekezdése helyébe a következő rendelkezés lép:

„(5) A díjat évente egy összegben, a teljes naptári évre kell megfizetni. A minisztérium a díjról minden évben számlát bocsát ki és küld meg a Hhvtv. 22. § (3) bekezdés *a)* pontja szerinti haszonbérlő vagy a Hhvtv. 22. § (3) bekezdés *b)* pontja szerinti vagyonkezelő részére. A haszonbérlő, valamint a vagyonkezelő köteles a számla kézhezvételét követően a számla összegét a számlán megjelölt határidőig átutalni az azon feltüntetett bankszámla javára.”

1. A Pár. 26. §-a az alábbi, (8) bekezdéssel egészül ki:

„(8) Azon nyilvántartott halgazdálkodási vízterültek esetében, ahol a haszonbérlet vagy alhaszonbérlet alapján halgazdálkodásra jogosult tevékenysége rendkívüli hidrológiai, meteorológiai vagy egyéb vis maior esemény hatására a teljes gazdasági év vonatkozásában ellehetetlenül, a díjfizetési kötelezettség alól a haszonbérlő vagy alhaszonbérlő kérelmére a haszonbérbe adó felmentést adhat.”

**29. §**

A Pár.

a) 10. § (2) bekezdésében a „határidő lejárta előtt” szövegrész helyébe a „határidő lejárta előtt, és a lejártát követően is” lép.

b) 11. § (1) bekezdésének második mondatában a „kiíró 10032000-00289782-00000000 számú bankszámlájára” szövegrész helyébe a „kiíró 10032000-01494549-00000000 számú bankszámlájára” szöveg lép.

c) 3. mellékletében a táblázat B oszlopának 1. cellájában szereplő „(Ft/ha/év)” szövegrész helyébe a „(bruttó Ft/ha/év)”

szöveg lép.

***4. Az államot megillető halgazdálkodási jog kijelöléssel történő átengedésének, valamint alhaszonbérbe adásának részletes feltételeiről szóló 90/2015. (XII. 22.) FM rendelet módosítása***

**30. §**

Az államot megillető halgazdálkodási jog kijelöléssel történő átengedésének, valamint alhaszonbérbe adásának részletes feltételeiről szóló 90/2015. (XII. 22.) FM rendelet (a továbbiakban: Ktár.) 6. §-a helyébe a következő rendelkezés lép:

**„6. §** A kezdeményezésben foglaltak vizsgálatáról a minisztérium összefoglaló értékelési jegyzőkönyvet készít, amely tartalmazza:

*a)* a kezdeményezés érvényességének vagy érvénytelenségének megállapítását;

*b)* a kezdeményezéssel érintett nyilvántartott halgazdálkodási vízterületek darabszámát, valamint az ebből érvényesnek, illetve érvénytelennek minősítettek darabszámát;

*c)*a haszonbérleti szerződés megkötésére vagy annak elutasítására vonatkozó javaslatot.”

**31. §**

A Ktár. 7. §-a helyébe a következő rendelkezés lép:

**„7. §**A minisztérium vizsgálata alapján elfogadott kezdeményezés esetén a 6. § *c)* pontban foglalt javaslattételt követő 60 napon belül a miniszter a kezdeményezővel haszonbérleti szerződést köt."

***5. Záró rendelkezés***

**32. §**

1. Ez a rendelet a (2) – (4) bekezdésben foglalt kivétellel a kihirdetését követő napon lép hatályba.
2. Az 1. § a kihirdetést követő 31. napon lép hatályba.
3. A 22. § 2018. január 1-jén lép hatályba.
4. Az 5. § (1) bekezdés 2019. január 1-jén lép hatályba.

Dr. Fazekas Sándor

*földművelésügyi miniszter*