**Hatásvizsgálati lap**

**az egyes halgazdálkodással összefüggő miniszteri rendeletek módosításáról szóló előterjesztéshez**

1. Költségvetési hatások:

A tervezet nem gyakorol mérhető hatást a központi költségvetésre. A külföldi horgászok részére készülő angol és német nyelvű magyarázó kiadvány előállítására a NÉBIH részére rendelkezésre áll a megfelelő forrás, mivel azt a halgazdálkodásról és a hal védelméről szóló 2013. évi CII. törvény biztosítja (a turista állami horgászjegy értékesítéséből és a fogási naplóból és a fogási tanúsítványból származó díjbevételek). A tervezet bevezeti a halászati őrök és a társadalmi halőrök továbbképzési vizsgájának díját. A halászati őrök és a társadalmi halőrök kétévente kötelesek továbbképzésen részt venni, majd vizsgát tenni. A továbbképzési kötelezettség eddig is fennállt, de a jogalkalmazók (halgazdálkodási hatóságok) számára nem volt egyértelmű az alkalmazandó vizsgadíj mértéke (a továbbképzési vizsgadíj összege a tervezet szerint megegyezik a vizsgadíjéval). Ez bevételt jelent a központi költségvetés számára, aminek mértéke kétévente mintegy 3-4 millió Ft közötti összeg. A vízilétesítmények üzemeltetési rendje, illetve a kedvezőtlen, csapadékszegény időjárás együtthatása miatt az utóbbi években 3 nyilvántartott halgazdálkodási vízterület esetén fordult elő olyan eset, amikor indokolt volt a tárgyévi haszonbérleti díj elengedése. 2016-ban egy halgazdálkodási jogosult hasznosításában lévő 2 vízterület esetén összesen 115 000 Ft elengedését kérelmezte, míg 2017-ben az előbbiek mellett még egy vízterület esetén kérelmezték a haszonbérleti díj elengedését, mely idén mindösszesen 161 400 Ft bevétel kiesést eredményez, ami a központi költségvetés – halgazdálkodási haszonbérleti és vagyonkezelési – díjbevételeinek nagyságrendjéhez képest elhanyagolható tétel.

A tervezett intézkedések pótlólagos költségvetési támogatást nem igényelnek.

1. Adminisztratív terhek:

Az adminisztratív terhek érdemben nem változnak a lakossági és nem piaci szereplők, valamint a piaci szereplők és a közigazgatási szereplők esetében sem.

A tervezett módosítások kisebb mértékben hozzájárulnak a bürokrácia csökkentéséhez azáltal, hogy az előterjesztés horgászok számára bevezeti az elektronikus horgász fogási naplót. Az országos kutatási célú halfogási engedéllyel rendelkező kutatók részére szintén adminisztratív könnyítést jelent az elektronikusan feltölthető egyszerűsített kutatási jelentés, valamint a kutatás elektronikus bejelentésének lehetővé tétele. A tervezet emellett egyszerűsíti a horgászversenyek engedélyeztetését azáltal, hogy lehetővé teszi az elfogadott MOHOSZ országos versenyszabályzat alapján megszervezésre kerülő horgászversenyek esetén, hogy azokat elegendő legyen bejelenteni a halgazdálkodási hatóság részére, s ne kelljen külön felmentéseket és engedélyeket beszerezni. A külföldi horgászok részére jelent könnyítést, hogy on-line letölthető formában, az állami horgászjegy és a fogási napló jelmagyarázatát és értelmezését megkönnyítő fordítást tartalmazó dokumentumot vezet be a tervezet.

1. Egyéb hatások:

Az előterjesztés közvetlenül nem okoz egészséghatásokat, környezeti és természeti hatásokat, egyéb hatásokat sem.

Budapest, 2017. szeptember 11.